Document ID: 31999R2738

ΚΑΝΟΝΙΣΜΟΣ (ΕΚ) αριθ. 2738/1999 ΤΗΣ ΕΠΙΤΡΟΠΗΣ
της 21ης Δεκεμβρίου 1999
για καθορισμό των ορεινών περιοχών στις οποίες χορηγείται η πριμοδότηση για τους παραγωγούς αιγείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό του Συμβουλίου (ΕΚ) αριθ. 2467/98 της 3ης Νοεμβρίου 1998, για την κοινή οργάνωση αγορών στον τομέα του πρόβειου και αιγείου κρέατος(1), και ιδίως το άρθρο 5 παράγραφος 5,
Εκτιμώντας τα ακόλουθα:
(1) το προαναφερθέν άρθρο προβλέπει τη χορήγηση πριμοδότησης για την αντιστάθμιση, στον βαθμό που απαιτείται, της απώλειας εισοδήματος για τους παραγωγούς αιγείου κρέατος σε ορεινές περιοχές κατά την έννοια του άρθρου 18 του κανονισμού (ΕΚ) αριθ. 1257/1999 της 17ης Μαΐου 1999(2), εκτός των περιοχών που καθορίζονται στο παράρτημα Ι του κανονισμού (ΕΚ) αριθ. 2467/98, υπό τον όρο ότι έχει διαπιστωθεί ότι η παραγωγή στις περιοχές αυτές πληροί τα δύο κριτήρια που καθορίζονται στο άρθρο 5 παράγραφος 5 του κανονισμού ΕΚ) αριθ. 2467/98. Οι εν λόγω ορεινές περιοχές θα πρέπει, ως εκ τούτου, να καθοριστούν·
(2) ο κανονισμός (ΕΟΚ) αριθ. 1065/86 της Επιτροπής, της 11ης Απριλίου 1986(3), όπως τροποποιήθηκε τελευταία από τον κανονισμό (ΕΟΚ) αριθ. 3519/86(4), καθόρισε τις εν λόγω ορεινές περιοχές, στις οποίες μπορεί να χορηγείται πριμοδότηση στους παραγωγούς αιγείου κρέατος, όσον αφορά την Ισπανία, τη Γαλλία, την Ιταλία και την Πορτογαλία· μία περαιτέρω εξέταση έδειξε ότι θα πρέπει να υποστεί ενημέρωση ο κατάλογος των γεωγραφικών περιοχών, εκτός των περιοχών που καθορίζονται στο παράρτημα Ι του κανονισμού (ΕΚ) αριθ. 2467/98· διαπιστώθηκε ότι πληρούνται τα κριτήρια που ορίστηκαν στο άρθρο 5 παράγραφος 5 του κανονισμού (ΕΚ) αριθ. 2467/98 στην περίπτωση ορεινών περιοχών κατά την έννοια του άρθρου 18 του κανονισμού (ΕΚ) αριθ. 1257/1999 όσον αφορά την Αυστρία·
(3) για λόγους σαφήνειας και απλοποίησης, θα πρέπει να κωδικοποιηθεί ο κανονισμός (ΕΟΚ) αριθ. 1065/86·
(4) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αιγών και προβάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κριτήρια που αναφέρονται στο άρθρο 5 παράγραφος 5 του κανονισμού (ΕΚ) αριθ. 2467/98 θεωρούνται ότι πληρούνται από όλες τις ορεινές περιοχές κατά την έννοια του άρθρου 18 του κανονισμού (ΕΚ) αριθ. 1257/1999 για τα ακόλουθα κράτη μέλη: Ισπανία, Γαλλία, Ιταλία, Αυστρία και Πορτογαλία.
Άρθρο 2
Ο κανονισμός (ΕΟΚ) αριθ. 1065/86 καταργείται.
Άρθρο 3
Ο παρών κανονισμός αρχίζει να ισχύει την τρίτη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται σε αιτήσεις που υποβάλλονται για το έτος εμπορίας 2000 και για τα επόμενα έτη.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 1999.

Labels: 19
5
6